地名: 懷德 (忠清道, 縣（監）)
年: 1510.0

○柳洵議: "薺浦人皆言, 而羅多羅奸狡, 頻數往來, 或久居浦所, 與恒居倭通情者也, 不宜還送。 觀察使據此以聞。 臣意以謂奸人在敵, 非我之利, 請但留此一人, 餘皆還送, 其後因鄭光弼所啓, 留置至今, 已數朔矣。 此輩雖在囚中, 如京軍官連續發遣防禦等事, 豈無所聞? 今若縱遣, 則將國事傳播國中, 果如政院之議。 況平時羅等, 初言報變, 變言請和, 言端不一, 奸狡亦甚, 其實不過窺覘我虛實而已。 敵人來諜者, 縱遣之, 使敵國知國家輕重, 益長輕侮之心, 尤爲不可。" 柳順汀、權鈞、成世貞、閔孝曾、姜渾、李季男、南袞、韓淑昌、鄭光弼、洪淑、慶世昌、朴說、韓世桓、閔祥安、李秉正、黃孟獻、柳仁濠、李良、柳世琛、金寬、柳仁貴、金硡、宋好義、魚得江、崔淑生、李鐵鈞、成世昌、李膂、權橃、金世弼、金克愊、許硡、申嚴、徐厚、洪彦弼、金希壽、黃汝獻、鄭士龍、金應璧、柳墩、潘碩枰、兪仲翼、李守英、柳潤德、鄭荃、李孝彦、蔡忱等議同。 成希顔議: "而羅多羅、平時羅等, 前後來倭, 總三十七人, 前來倭, 初不與叛亂, 無罪者也, 後來倭, 意在窺覘, 而托言報變, 實狡詐反覆者也。 然是輩人面獸心, 不足多責。 彼島背恩忘德, 自知其罪, 謂此前後倭, 久不回還, 必皆已置大戮, 其父母妻子, 哀慟之狀, 森然可想。 今若許還, 則不唯島中, 咸服我天地包容之德, 其父母兄弟妻子, 德我必深, 他日革面回心, 叩關乞和之念, 未必不由此而生也。 使倭畏威懷德, 正在今日。 彼之來寇, 我制之甚嚴, 彼㤼我勇, 我勝彼破。 我有良將猛卒, 守禦之固, 彼終有不得已講和之請。 觀今事勢, 操縱在我, 一失其機, 時難再得。 若不許還其類, 感激其心, 杜絶納款之路, 釀成蜂螫之毒, 經年歷歲, 戍卒疲倦。 兵家勝敗, 亦或難料, 乘間竊發, 侵擾不止。 萬有蹉跌, 受害慘酷, 彼勢漸張, 我軍畏縮。 幸復兩界有事, 將士分戍, 兵力弱損。 遇此之時, 始爲之計, 還其來倭, 誘以投誠, 則其早不規畫之悔, 何可勝言? 假如彼速請和, 必一如前日接待節目, 少無差減, 乃快於心, 其復來居者之願, 斷不可許。 且於接待節目之中, 亦多有改絃易轍之事, 以故彼雖請和, 我不可卽許, 我雖許和, 彼亦不肯。 卽從此非朝夕可決, 動經歲月, 彼迫於無可奈何之勢, 然後庶或有成。 安可久留其類, 以緩彼輸平之期乎? 況來倭, 多至三十七數, 如雜處郡邑, 永許爲民, 則凡所賴生理之具, 無不備給, 妻以此土之婦。 歲月積多, 生齒必繁, 異類滋蔓, 誠非細故。 如徐觀其勢, 待時許還, 則諳盡我國諸處虛實, 傳播本島, 事體不便。 詳究利害, 孰如賜環之速也。 若平時羅, 本以向化倭, 來居國都, 蒙被國恩深重, 齎書契而去, 久不來歸, 今又假托報變, 欺詐莫甚。 而羅多羅, 凶狡有餘, 包藏難測, 素爲邊氓所忌。 方當彼我構釁之時, 竝令回歸, 非計之得, 仍留之爲當。 臣意如是, 前日亦以此議啓。" 鄭眉壽議: "本島地瘠民貧, 其所生生, 專賴我國。 或因請和報邊, 連緜繼出者, 數至千百。 殺之則無名, 待接則難當, 後日之計, 不可不慮。 臣意以爲, 亂前來朝而羅多羅等, 分置爲奴, 今來平時羅, 更問變詐之狀, 明正典刑, 餘倭還送, 使虜輩服其威武, 而以絶後日窺覘之奸, 幸甚。" 朴安性議: "前後倭人等, 或云不知亂作之由, 或云報變而來, 皆飾詐不信之言也。 必窺覘虛實之謀也, 不可使還本島, 以貽後患。 臣意以謂開諭其罪, 使無孑遺何如?" 金應箕議: "待夷之道, 來寇則討之, 其無辜則旋卽發還, 以明示恩威可也。 今此倭人, 若不遣還, 島主必以爲盡殲, 構怨益深, 永絶納款之心。 兵連禍結, 衝東擊西, 寇抄不已, 則邊氓必被其害。 且守邊軍卒, 越數朔相代之時, 必侵漁步卒, 盡賣家産, 行齎居送, 曾未一期, 財殫力竭, 將不能支, 國家將何術而救之? 且將士有武才者, 類皆分戍南方, 西北脫有緩急, 亦將何以應之? 請依前議, 竝速放還何如?" 李蓀、辛允武、朴永文議類此。 洪景舟議: "待夷之道, 要在恩威竝行。 今宜只留而羅多羅、平時羅二人, 而餘可還送。 但此國家大事, 一失其機, 悔將無及, 不可偏執以爲必然也。 今又侵陵之勢未殄, 而反間之徒遽還, 非待敵戒嚴之意也。 宜竝拘留, 待以不死, 至明春, 審察虜情, 然後處置何如?" 申用漑議: "平時羅等, 受島主指揮, 來探我淺深, 以覘虛實, 且憑告變, 仍欲刼和, 其狡詐奸譎莫甚。 計倭前後來者三十餘人, 今若竝送, 則是藉(冠)
                〔寇〕
              兵而張其勢, 不可之甚也。 此倭雖得全性命, 還于舊土, 感恩之深, 而反還其島, 則必與島倭爲同, 豈能保其念我聖恩, 獨自違其類, 而效誠於我乎? 且島倭, 見國家不誅來倭, 竝許送還, 雖感服聖朝包荒不較之量, 然其勢必不自戢也。 雖或因此而不更作寇, 專心乞和, 然不得許還三浦, 則其和不可速成。 寇抄將不已, 而三浦終不可許。 然則今此諸倭之還, 無益於消其心止其怨弭其亂, 而祗益其兵耳。 宜分置僻邑, 竝勿送還, 令彼漠然莫知我淺深, 無以爲計可也。 如是而益嚴邊鄙, 無或小弛, 以御其侮, 則彼將來無所得, 去無所食, 其勢益窘, 而乞和之心, 不得不出於誠懇也。 至是只許約船通使, 且定賫送數, 則彼將斂手聽命, 而和可保其久也。 然後此倭可還與否, 方可更議。 臣所料如是, 群議乃曰: ‘我國南方防戍虛疎, 而倭奴狡詐輕僄, 常以寇次爲事, 撫禦最難。 若禦失其方, 則沿邊諸地, 出入寇抄, 民不及避, 將不及救, 其爲害莫甚。 以此祖宗待倭甚厚。 頃者三浦叛亂, 其背恩逞惡甚矣, 雖殲之, 無足惜。 然終不可不和, 不和則爲害難防。 今平時羅等, 雖托以告變, 實欲探我可和之端而來也。 今若留置, 竝與前來諸倭而不還, 則彼將謂我盡殺, 而益懷怨情。 且見我待之之嚴, 自謂和終不成, 遂起寇掠之計。 朝夕犯邊, 連年不止, 則我之受害益深。 自經倭奴叛亂之後, 防備之事, 雖似粗完, 然不可自恃。 若不幸有西北之警, 則將卒之南戍者, 不得不分於西北, 敵鉅而兵弱, 恐難爲計。 今只留平時羅、而羅多羅, 而餘皆送還, 則島主以下, 自知造亂, 恐國家不少容貸。 今見國家所以待之者, 不至深治, 倭奴之來者, 竝許還歸, 將感戴聖朝天地之大德, 庶幾有可和之端, 而消化其狗鼠噬囓之心。 如是而因其投誠乞和, 許其通使, 則邊患可紓也。 彼若必欲寇暴, 則雖無此三十五倭, 豈不能自橫, 而待此三十五倭, 然後始得益張其勢乎? 送之不至資寇, 而足以消其心鋒。’ 臣觀群議所策, 似有長於臣之所料, 故臣於前日, 不執己見, 亦從群議獻說焉。 策有長短, 慮有得失, 料敵之策, 古今所難。 今此之議, 所關實重, 博採群策, 必有得其最長者。" 金壽童、金崶、崔灌、盧公弼等議類此。 韓偉議: "前後倭人, 竝不還送似當, 然若皆不送, 則島主以爲請和使臣, 必皆殺之, 非徒更無通信之望, 亦必生怨。 因此作賊之謀益張, 邊氓未得安業。 其中稱島主使送一二人還送, 以示朝廷包容之意, 其餘竝留置觀變何如?" 成夢井議: "臣謂與夷狄講和, 中國之不幸。 況和議, 先出於我, 而能久和者, 自古未聞。 前朝末, 國內無政, 沿海無備, 倭寇之來, 如乘虛邑, 不可以此論今日也。 自太祖滅倭寇, 世宗征馬島, 威靈累振, 請質受廩, 以七十戶爲定。 昇平日久, 號令浸寬, 養成蛇虺, 已至難制。 今幸自作禍亂, 聚落一空, (常)
                〔當〕
              及是時, 務振國威, 使彼不得窺諜我境, 永絶復居我土之念, 乃反修舟楫具糧餉, 護賊慰還。 觀其理勢, 請和之端, 先出於復舊之念, 益切於彼, 遣還此類, 非弱而何? 今南方城(地)
                〔池〕
              漸完, 士卒知奮, 若能選將鍊兵, 謹烽火候望, 則隻船之來, 歷歷可見。 知其來而預爲之備, 是制勝在我。 彼賊約期聚兵, 待風渡海入寇, 我軍在陸, 審其去向, 隨處應變, 是勞費在彼, 制勝在我。 有何所懼, 而遣還求和之議, 如是汲汲乎? 聞海寇之備, 易於陸寇。 其發船必候風, 風逆則不能發, 雨雪則不能發。 其泊舟必有處, 巖崖則不得泊, 淺渚則不得泊, 是則吾軍休息有時, 賊路要害易知。 於是以諸路倭料之費, 爲軍需, 以南方子弟不業儒者, 爲土兵, 更番數休, 不務冗多。 賊若進邊, 雖不得檢殺, 到處追逐, 彼必屢興忿兵, 爲寇不已。 我乘其來, 或出擊或入保, 任事機便宜, 使彼數致不利, 則不出數年, 其兵力自困, 資用自竭, 其勢將百計投降, 不暇先意和親。 臣又聞南方, 素怯倭變, 聞風奔潰, 一經薺浦之捷, 莫不欲握石荷杖從之。 今聞倭奴護還之命, 則必鬪志自衰, 勇氣自解, 亦不可不慮。 臣愚意以爲, 而羅多羅之類, 依前臣議, 分置拘留, 以待島夷革面之日, 更議處置, 平時羅之徒, 乃前日陷城之時, 與殺吾民, 與賊官庫, 與焚官舍, 今又諜狀已露, 雖不忍盡殺, 當快誅平時羅, 其餘各人, 給付有軍功之家, 使做奴隷, 可終爲吾民矣。 虎狼雖惡, 飢困則從人, 倭性雖反側, 有可以服役。 縱賊尙不可, 況護賊還窟穴乎? 臣實以爲未便。" 上從希顔議。